Period: Old Babylonian
Genre: Literary
Transliteration:
<SURFACE>
lugal-ban₃-da kur ki su₃-ra₂ ŋa₂-la ba-ni-in-dag
iši za-bu{ki}a nir ba-ni-in-ŋal₂
ama nu-mu-un-da-an-ti na nu-mu-un-degₓ(RI)-degₓ(RI)
a-a nu-mu-un-da-an-ti inim nu-mu-un-di-ni-ib-be₂
zu-a kal-la-ni nu-mu-un-da-an-ti
lu₂ inim šag₄-ga-na-ke₄ inim nu-um-mi-ib₂-sig₁₀-sig₁₀-ge
šag₄ ni₂-te-na-ka inim am₃-mi-ib₂-sig₁₀-ge
mušen nam-me-te-a ba-ni-in-ak
anzud{mušen} nam-me-te-a ba-ni-in-ak
dam-a-ni-da gu₂-da ba-ni-in-la₂
dam anzud{mušen}de₃ dumu anzud{mušen}de₃
ŋišbun-na um-ma-ni-in-dur₂-ru-un
an-ne₂ nin-gu₂-en-na-ka
hur-saŋ-ŋa₂-ni-ta um-ma-da-an-ri
munus tuku-tuku ama-ra me-te-ŋal₂
{d}nin-ka-si tuku-tuku ama-ra me-te-ŋal₂
{na₄}gakkul-a-ni {na₄}za-gin₃ dur₅-ru
{gi}lam-sa₂-a-ni kug-me kug-sig₁₇
kaš-a gub-ba-a-ni niŋ₂ giri₁₇-zal
kaš-ta tuš-a-ni mud₅-me-ŋar-ra
sagi-a kaš sa₂-sa₂-da-ni <unk> nu-kuš₂-u₃
{d}nin-ka-si {ŋiš}buniŋ zag-ga-ta ib₂-ba-ta
ŋeštin ne-saŋ-ŋa₂-ŋu₁₀ me-te-a-aš he₂-em-mi-ib-ŋal₂
mušen kaš naŋ-ŋa₂ ul ti-a
anzud{mušen} kaš naŋ-ŋa₂ ul ti-a
ki unug{ki} ba-ŋen-na ha-ma-an-pad₃-de₃
anzud{mušen}de₃ har-ra-an šeš-ŋu₁₀-ne-ka he₂-em-mi-ib-sig₁₀-sig₁₀-ge
ud-ba giri₁₇-zal ŋiš-hu-ri₂-in {d}en-ki-ke₄
hur-saŋ {na₄}gug igi gun₃ {d}inana-ka
ugu-ba u₁₈-ru-gin₇ ki he₂-us₂-sa-ba
a-ru-gin₇ siki la₂-la₂-a-ba
kur-ra ŋissu-bi ki mah-ba
tug₂-gin₇ i-im-dul gada-gin₇ i-im-bur₂
{ŋiš}i-ri₉-na-bi muš-saŋ-kal-gin₇
id₂ ka 7(diš) {d}utu-ka šag₄-ba mu-un-še₂₁-še₂₁
da-da-ba ha-šu-ur₂ nu-zu kur-ra-ka
muš nu-un-sul-sul ŋiri₂ nu-sa-sa
šag₄-ba buru₅-az{mušen}e
gud₃ im-ma-ni-ib-us₂ nunuz-bi ba-ab-ŋar
da-da-ba mušen anzud{mušen}de₃
gud₃ im-ma-ni-ib-ŋar amar-bi ba-e-še₂₁
ŋiš-bi {ŋiš}li ŋiš {ŋiš}taškarin-na-kam
mušen-e pa mul-mul-la-bi an-dul₃-eš₂ ba-ab-ak
mušen-e a₂ ud zal-le-da-ka ni₂ un-gid₂
anzud{mušen}de₃ {d}utu e₃-a-ra šeg₁₁ un-gi₄
šeg₁₁ gi₄-bi-še₃ kur-ra lu₅-lu₅-bi-a ki mu-un-ra-ra-ra
umbin kušu₂{ku₆}e hu-ri₂-in{mušen}na-kam
ni₂-bi-ta am-e kur-ur₂-še₃ ni₂-bi im-sar-re
tarah-e kur-bi-še₃ zi-bi im-sar-re
lugal-ban₃-da gal in-zu gal in-ga-an-tum₂-mu
ninda mu-ud-gi diŋir-re-e-ne-ke₄
saŋ sig₁₀-ga-ba saŋ sig₁₀ ba-an-tah
ninda gi-ze-eš-ta-ba lal₃ ba-an-du₈-du₈ lal₃ ba-an-tah-tah
amar-gud₃ amar anzud{mušen}da-ka igi-bi-še₃ mu-un-ŋar
amar-e {uzu}suš₂ bi₂-in-gu₇ {uzu}i₃-udu bi₂-in-peš₅
ninda-i₃-de₂-a ka-bi-še₃ sa₂ bi₂-in-dug₄
amar anzud{mušen}da-ka gud₃-ba mi-ni-še₂₁
igi-bi šem-bi-zid-da mi-ni-gun₃
saŋ-ba {ŋiš}erin babbar₂ bi₂-in-du₃-du₃
mu-du-li-a šu gur-gur-ra-bi saŋ-bi-še₃ mu-un-ŋar
gud₃ anzud{mušen}da-ka ba-ra-zig₃
ha-šu-ur₂-ra nu-zu kur-ra-ka ki-gub mu-un-na-ak-en
ud-ba mušen-e am kur-ra-ka gu₂ mi-ni-ib-gur-gur
anzud{mušen}de₃ am kur-ra-ka gu₂ mi-ni-ib-gur-gur
am til₃-la šu-bi-še₃ i-im-la₂
am ug₅-ga gu₂-ba i-im-la₂
a 1(u) gur-am₃ ze₂-bi mu-un-de₂
mušen zag 1(diš) am₃-ma-da-lug-ga
anzud{mušen} zag 1(diš) am₃-ma-da-lug-ga
mušen-e gud₃-bi-še₃ šeg₁₁ un-gi₄
amar-bi gud₃-bi-ta inim nu-um-ma-ni-ib-gi₄
2(diš)-kam-ma-še₃ mušen-e gud₃-bi-še₃ šeg₁₁ un-gi₄
amar-bi gud₃-bi-ta inim nu-um-ma-ni-ib-gi₄
ud na-an-ga-ma mušen-e gud₃-bi-še₃ šeg₁₁ un-gi₄
amar-bi gud₃-bi-ta inim ba-ni-ib-gi₄-gi₄
i₃-ne-eš₂ mušen-e gud₃-bi-še₃ šeg₁₁ un-gi₄
amar-bi gud₃-bi-ta inim nu-um-ma-ni-ib-gi₄
mušen-e a-nir i-im-ŋar an-e ba-te
dam-bi u₈ bi₂-in-dug₄ engur-ra ba-te
mušen-e u₈ dug₄-ga-bi-še₃
dam-bi a-nir ŋar-ra-bi-še₃
{d}a-nun-na diŋir hur-saŋ-ŋa₂
kiši₈-gin₇ ki-in-dar-ra ba-an-di-ni-ib-kur₉-re-eš-am₃
mušen-e dam-bi-ir gu₃ am₃-ma-de₂-e
anzud{mušen}de₃ dam-bi-ir gu₃ am₃-ma-de₂-e
gud₃-ŋu₁₀-ta tur₃ gal {d}nanna-gin₇ ni₂ huš he₂-em-da-ri
piriŋ kur-ra teš₂-bi du₇-du₇-gin₇ su zig₃ he₂-em-du₈-du₈
amar-ŋu₁₀ gud₃-ba a-ba-a ba-ra-ab-tum₃
anzud{mušen} gud₃-ba a-ba-a ba-ra-ab-tum₃
mušen-e gud₃-bi-še₃ he₂-em-ma-teŋ₃-ŋe₂₆-da-ka
anzud{mušen}de₃ gud₃-bi-še₃ he₂-em-ma-teŋ₃-ŋe₂₆-da-ka
ki diŋir til₃-la-gin₇ im-ak giri₁₇-zal im-du₈-du₈
amar-bi gud₃-bi-a i-im-še₂₁
igi-bi šembi₂-zid-da mu-un-gun₃
saŋ-ba {ŋiš}erin babbar₂ mu-un-du₃-du₃
mu-du-li-a šu gur-gur-ra-bi saŋ-bi-še₃ mu-un-ŋar
mušen-e ni₂-bi silim-e-eš₂ iri in-ga-am₃-me
anzud{mušen}de₃ ni₂-bi silim-e-eš₂ iri in-ga-am₃-me
id₂ hal-hal-la nun nam tar-re-bi-me-en
zid-du šag₄ kuš₂-u₃ {d}en-lil₂-la₂-ka {ŋiš}igi-tab-bi-me-en
a-a-ŋu₁₀ {d}en-lil₂-le mu-un-de₆-en
kur-ra {ŋiš}ig gal-gin₇ igi-ba bi₂-in-tab-en
nam u₃-mu-tar a-ba-a šu mi-ni-ib-bal-e
inim u₃-bi₂-dug₄ a-ba-a ib₂-ta-bal-e
lu₂ gud₃-ŋa₂ ne-en ba-e-a-ak-a
diŋir he₂-me-en inim ga-mu-ra-ab-dug₄
gu₅-li-ŋa₂ nam-ba-e-ni-kur₉-re-en
lu₂-ulu₃ he₂-me-en nam ga-mu-ri-ib-tar
kur-re gaba-šu-ŋar nam-mu-ri-in-tuku-un
meš₃ anzud{mušen}de₃ a₂ šum₂-ma he₂-me-en
lugal-ban₃-da ni₂ 1(diš)-ta hul₂-la 1(diš)-ta
ni₂ 1(diš) šag₄ hul₂-la 1(diš)-ta
mušen-e mi₂ iri im-me
anzud{mušen}de₃ mi₂ iri im-me
mušen šu-ur₂ sig₇ niŋin₅-a tud-da
anzud{mušen} šu-ur₂ sig₇ niŋin₅-a tud-da
sug-a a tu₅-tu₅-zu-a a-ne dug₄-dug₄
pa-bil₂-ga-zu nun hal-hal-la-ke₄
an šu-zu-še₃ mu-un-ŋar ki ŋiri₃-zu-še₃ mu-un-ŋar
pa-zu an-na sa am₃-ši-im-la₂-la₂-en...
ki-še₃ umbin-zu am kur-ra immal₂ kur-ra {ŋiš}es₂-ad-am₃ ba-nu₂
murgu-zu dub sar-sar-re-me-en
ti-ti-zu {d}nirah dar-a-me-en
šag₄-sud-zu kiri₆ sig₇-ga u₆-e gub-ba-me-en
ša-dug₄-ga-ta zi-ŋu₁₀ mu-ri-de₆ zag-ŋu₁₀ mu-ri-us₂
dam-zu ama-ŋu₁₀ he₂-am₃ bi₂-in-dug₄
za-e ad-da-ŋu₁₀ he₂-me-en bi₂-in-dug₄
di₄-di₄-la₂-zu-ne šeš-ŋu₁₀-ne-ka nam-ba-e-ni-in-ku₄-ku₄
ša-dug₄-ga-ta ha-šu-ur₂-ra nu-zu kur-ra-ka ki-gub mu-ra-ak-e
dam-zu silim-ŋa₂ he₂-mu-e-da-gub
silim-ŋu₁₀ ga-mu-ra-dug₄ nam tar-ra-ŋu₁₀...
mušen-e ni₂-bi mu-un-na-ra-ba-e ul mu-un-ši-ak-e
anzud{mušen}de₃ ni₂-bi mu-un-na-ra-ba-e ul mu-un-ši-ak-e
anzud{mušen}de₃ kug lugal-ban₃-da-ar gu₃ mu-na-de₂-e
ŋa₂-nu lugal-ban₃-da-ŋu₁₀
{ŋiš}ma₂ kug-gin₇ {ŋiš}ma₂ še-gin₇
{ŋiš}ma₂ {ŋiš}hašhur bal-bal-e-gin₇
{ŋiš}ma₂ ukuš₂-a an-dul₃ ak-a-gin₇
{ŋiš}ma₂ ki-buru₁₄ hi-li du₈-du₈-a-gin₇
šeg₁₂ kul-aba₄{ki}še₃ saŋ il₂-la ŋen-na
lugal-ban₃-da lu₂ numun-e ki aŋ₂-am₃ šu nu-um-ma-gid₂-de₃
{d}šara₂ dumu ki aŋ₂ {d}inana-gin₇
ti zu₂-zu-a ud-gin₇ e₃-i₃
<unk> ak iti₆-gin₇ e₃-i₃
ti zu₂ lu₂ ra-ra-bi muš-šag₄-tur₃ he₂-e
ku₆ {urud}dur₁₀ ra-gin₇ tu₆ kud he₂-e
ad {urud}dur₁₀ ra-gin₇ niŋ₂-keše₂ he₂-ak-e
lugal-ban₃-da lu₂ numun-e ki aŋ₂-am₃ šu nu-um-ma-gid₂-de₃
{d}nin-urta dumu {d}en-lil₂-la₂-ke₄
{tug₂}saŋšu piriŋ me₃-a ugu-za he₂-eb-dul
<unk> <unk> <unk> kur gal-la gaba nu-gi₄ gaba-za he₂-eb-tab
kur-ra sa <unk> <unk> <unk> <unk> <unk>...
iri im-ši-du <unk> ki...
lugal-ban₃-da lu₂ numun-e ki...
he₂-ŋal₂ {dug}šakir kug...
i₃-bi ki-šar₂-ra-ke₄ ša-ra...
gara₂-bi ki-šar₂-ra-ke₄ ša-ra...
lugal-ban₃-da lu₂ numun-e ki aŋ₂-am₃ šu nu-um-ma-gid₂-de₃
ki-ib{mušen} ki-ib{mušen} engur-ra sug gid₂-i-gin₇ inim-ma...
mušen-e ŋeštug₂ mu-un-ši-ŋa₂-ar
anzud{mušen}de₃ kug lugal-ban₃-da-ar gu₃ mu-na-de₂-e
ŋa₂-nu lugal-ban₃-da-ŋu₁₀
inim šag₄-ga sig₁₀-ge ur₅-gim-ma-am₃
gud erim₂ du-us₂-a sig₁₀-ge₅-dam
anše dub₃ guz-za har-ra-an si sa₂ dab₅-be₂-dam inim-inim ma-gub ga-ri-gub
nam tar-ra šag₄-ge guru₇-a-zu ŋe₂₆-e ga-mu-ri-ib-tar
kug lugal-ban₃-da mu-na-ni-ib-gi₄-gi₄
zag-še-ŋa₂ kaš₄ he₂-ŋal₂ nam-ba-kuš₂-u₃-de₃-en
a₂-ŋa₂-a lirum he₂-ŋal₂
a₂-ŋu₁₀ ga-sud-sud a₂-ŋu₁₀ na-an-gig-ge
ud-gin₇ du {d}inana-gin₇
ud 7(diš)-e ud {d}iškur-ra-gin₇
izi-gin₇ ga-il₂ nim-gin₇ ga-ŋir₂
igi du₈-a bar-ra-ŋa₂ ga-ŋen
igi il₂-la-ŋa₂ ŋiri₃-ŋu₁₀ ga-ab-gub
šag₄-ge guru₇-ŋa₂ an-ta ga-ab-gi₄
ki šag₄-ŋu₁₀ na-an-ga-ma-ab-be₂-a...ga-du₈
{d}utu iri-ŋu₁₀ kul-aba₄{ki}še₃ am₃-ku₄-ku₄-de₃-ne-a
lu₂ aš₂ dug₄-ga-ŋu₁₀ nam-ba-e-ši-hul₂-e-en
lu₂ du₁₄ mu₂-a-ŋu₁₀ he₂-du-ŋu₁₀ nam-me
alan-zu ŋiš-dim₂-ba um-mi-dim₂ u₆-e gub-ba-me-en
mu-zu ki-en-gi-ra pa e₃ ha-bi₂-ak
e₂ diŋir gal-gal-e-ne-ka me-te-aš...
anzud{mušen}de₃ kug lugal-ban₃-da-ra gu₃...
zag-še-za kaš₄ he₂-ŋal₂...
a₂-zu-a lirum...
a₂-zu sud-sud-a...
ud-gin₇ du...
ud 7(diš)...
izi-gin₇ il₂-la nim-gin₇ ŋir₂-a
igi du₈-a bar-ra-za ŋen-na
igi il₂-la-za ŋiri₃-zu gub-bi₂-ib
šag₄-ge guru₇-a-zu an-ta gi₄-bi₂
ki šag₄-zu na-an-ga-ra-ab-be₂-e-a {kuš}e-sir₂-zu du₈-a
{d}utu iri-zu kul-aba₄{ki}še₃ am₃-ku₄-ku₄-de₃-en-na-a
lu₂ aš₂ dug₄-ga-zu nam-ba-e-ši-hul₂-le-en
lu₂ du₁₄ mu₂-a-zu he₂-du-zu nam-me
...ŋiš-dim₂-ba um-mi-dim₂ u₆-e um-mi-gub
...ki-en-gi-ra pa e₃ ba-ni-ak
...diŋir gal-gal-e-ne-ka me-te-aš im-mi-ib-ŋal₂
...{kuš}e-sir₂-gin₇ ni₂-ba hu-mu-ra-an-dub₂-dub₂-be-eš
...{id₂}buranun-na pa₅ ubur-gin₇ ŋiri₃-zu pa₄-pa₄ mi₂ am₃-me
...kaskal-la-ka-ni nu-um-ga₁₄-aš
{ŋiš}tukul-a-ni 1(diš)-bi šu im-ma-an-ti
anzud{mušen} an-ta i₃-ŋen
lugal-ban₃-da ki-ta i₃-ŋen
...igi mi-ni-in-il₂ erin₂-e igi bi₂-in-du₈-ru
...ki-ta igi mi-ni-in-il₂ sahar erin₂-e du₈-a igi bi₂-in-du₈-ru
mušen-e kug lugal-ban₃-da-ar gu₃ mu-na-de₂-e
ŋa₂-nu lugal-ban₃-da-ŋu₁₀
na ga-e-degₓ(RI) na degₓ(RI)-ŋu₁₀ he₂-e-dab₅
inim ga-ra-ab-dug₄ ŋizzal he₂-em-ši-ak
gu₃ i-ri-de₂-a nam i-ri-tar-ra
gu₅-li-zu-ne-er nam-mu-ni-ib-be₂-en
šeš-zu-ne-er pa nam-bi₂-ib-ed₂-en
sag₉-ga hul šag₄-ga ŋal₂-la ur₅ he₂-na-nam-ma
ŋe₂₆-e gud₃-ŋu₁₀-še₃ he₂-me-en za-e erin₂-zu he₂-me-en
mušen-e gud₃-bi-še₃ šu am₃-ma-niŋin₂-niŋin₂
lugal-ban₃-da ki šeš-a-ne-ne-še₃ ŋiri₃ im-ma-gub-be₂
<unk>{mušen} ŋiš-gi kug-ta e₃-a-gin₇
la-ha-ma abzu-ta re₇-e-gin₇
lu₂ an-ta ki-a gub-ba-gin₇
lugal-ban₃-da zu₂ keše₂ ŋar-ra šeš-a-ne-ne-ka <unk> ba ba-an-gub
šeš-a-ne-ne gu₃ ba-ab-ra-ra-ra-aš...erin₂-e gu₃ ab-ra-ra-aš
šeš-a-ne-ne gu₅-li-ne-ne
en₃ tar-re im-mi-in-kuš₂-u₃-ne
ŋa₂-nu lugal-ban₃-da-ŋu₁₀ za-e ŋal₂-la-zu-ne
lu₂ me₃-a ŋiš ra-gin₇ erin₂-e he₂-en-taka₄-nam
i₃ dug₃-a tur₃-ra ba-ra-mu-un-gu₇
ga luh-ha amaš-a ba-ra-mu-un-gu₇
hur-saŋ gal lu₂ dili nu-du-u₃-da
lu₂-bi lu₂-ra nu-gi₄-gi₄-da a-gin₇ im-da-du-de₃-en
2(diš)-kam-ma-še₃ šeš-a-ne-ne gu₅-li-ne-ne
en₃ tar-re im-mi-in-kuš₂-u₃-ne
id₂ kur-ra ama he₂-nun-na-ra
peš₁₀-peš₁₀-bi peš₁₀-ta sur-ra-am₃
a-bi a-gin₇ mu-e-naŋ-a-gin₇ mu-e-bal-e
kug lugal-ban₃-da mu-un-na-ni-ib-gi₄-gi₄
id₂ kur-ra ama he₂-nun-na-ra
peš₁₀-peš₁₀-bi peš₁₀-ta sur-ra-am₃
zag-še-ŋa₂ ki um-ma-ni-us₂ a {kuš}ummud-gin₇ u₃-mu-naŋ
ur-bar-ra-gin₇ gum₂-ga-am₃ mi-ni-za u₂-sal i₃-gu₇-en
tum₁₂-gur₄{mušen}gin₇ ki im-degₓ(RI)-degₓ(RI)-ge-en i-li-a-nu-um kur-ra...
lugal-ban₃-da šeš-a-ne-ne gu₅-li-ne-ne
inim in-ne-en-dug₄-ga šag₄-ga-ne-ne-a ba-an-šub-bu-uš
i-gi₄-in-zu buru₅{mušen}e ud gid₂-da teš₂-bi keše₂-da-gin₇
gu₂-ni gu₂-da im-da-la₂-e-ne ne mu-un-su-su-ub
amar gam₃-gam₃{mušen} gud₃-ba tuš-a-gin₇
mu-ni-ib-gu₇-u₃-ne mu-ni-ib-na₈-na₈-ne
kug lugal-ban₃-da tur₅-ra-ni mu-un-ta-ab-ed₃-ne
ud-ba unug{ki}ga lu₂ dili-gin₇ egir-bi-ir bi₂-ib-us₂
muš zar-ra-gin₇ hur-saŋ-ta im-me-re-bal-bal
iri danna 1(diš)-am₃ am₃-da-ŋal₂-la-ba
dim-dim-e aratta{ki}ka
unug{ki} kul-aba₄{ki}bi ur₂ ba-an-dun-dun
iri-ta gi-bar-bar-re im-gin₇ im-šeŋ₃
im-dug-ge im mu-a ŋen-na-gin₇
bad₃ aratta{ki}ka gu₃ nun-bi im-me
ud ba-zal-zal itid ba-sud-sud mu ama-bi-ir ba-gi₄
buru₁₄ sig₇-ga an-na ba-e-a-ed₃-de₃
a-šag₄-ga igi ba-ab-hul ni₂ su-e bi₂-ib-us₂
im-dug-ge im mu-a ŋen-na-gin₇
kaskal-la ki ba-ni-ib₂-u₂-us₂
{ŋiš}kiši₁₆ kur-ra-ke₄ zu₂ ba-ni-ib₂-keše₂
ušumgal teš₂-bi mu-un-tag-tag-ge
lu₂ iri-še₃ du-u₃ nu-um-zu
kul-aba₄{ki}še₃ du-u₃ saŋ nu-mu-da-ab-šum₂-mu
šag₄-ba en-me-er-kar₂ dumu {d}utu-ke₄
ni₂ ba-ni-in-te zi ba-ni-in-ir za-pa-aŋ₂-bi ba-ni-in <unk>
lu₂ iri-še₃ mu-un-gi₄-gi₄-a ki mu-ši-kiŋ₂-kiŋ₂
kul-aba₄{ki}še₃ mu-un-gi₄-gi₄-a ki mu-ši-kiŋ₂-kiŋ₂
lu₂ iri-še₃ ŋe₂₆-e ga-ŋen nu-mu-un-na-ab-be₂
kul-aba₄{ki}še₃ ŋe₂₆-e ga-ŋen...
ugnim kur-kur-ra-ka...
lu₂ iri-še₃ ŋe₂₆-e ga-ŋen...
kul-aba₄{ki}še₃ ŋe₂₆-e ga-ŋen...
zu₂ keše₂ igi bar-ra-ka mu-un-e₃
lu₂ iri-še₃ ŋe₂₆-e ga-ŋen nu-mu-na-ab-be₂
kul-aba₄{ki}še₃ ŋe₂₆-e ga-ŋen...
2(diš)-kam-ma-še₃ ugnim kur-kur-ra-ka mu-un-e₃
lu₂ iri-še₃ ŋe₂₆-e ga-ŋen nu-mu-na-ab-be₂
kul-aba₄{ki}še₃ ŋe₂₆-e ga-ŋen...
zu₂ keše₂ igi bar-ra-ka mu-un-e₃
lugal-ban₃-da dili-ni uŋ₃-ŋa₂ mu-na-an-zig₃ gu₃ mu-na-de₂-e
lugal-ŋu₁₀ ŋe₂₆-e iri-še₃ ga-ŋen lu₂ nam-mu-da-an-du
kul-aba₄{ki}še₃ dili-ŋu₁₀-ne ga-ŋen lu₂ nam-mu-da-an-du
ud-da iri-še₃ i₃-du-un lu₂ nu-mu-e-da-du-u₃
zi an-na zi ki-a i₃-pad₃ me gal-gal kul-aba₄{ki}a šu-zu ba-ra-ba-ra-e₃
unken ŋar-ra si sa₂-a-na
šag₄ e₂-gal-la kur gal-gin₇ ki he₂-us₂-a-ba
en-me-er-kar₂ dumu {d}utu-ke₄
eme sig {d}inana ba-ni-in-gu₇
ki ud-ba nin₉ e₅-ŋu₁₀ kug {d}inana-ke₄
kur šuba-ta šag₄ kug-ga-ni-a he₂-em-ma-ni-pad₃-de₃-en
šeg₁₂ kul-aba₄{ki}še₃...
unug{ki}e sug he₂-me-am₃ a he₂-em-de₂-a
bar-rim₄ he₂-me-am₃ {ŋiš}asal he₂-mu₂-a
ŋiš-gi he₂-me-am₃ gi sumun gi henbur he₂-mu₂-a
{d}en-ki lugal eridug{ki}ga-ke₄
gi sumun-bi ha-ma-an-ze₂ a-bi ha-ma-an-uš₂
mu 5(u)-uš hu-mu-du₃ mu 5(u)-uš hu-mu-sa₂
ki-en-gi ki-uri niŋin₂-na-a-ba
mar-tu lu₂ še nu-zu hu-mu-zig₃
bad₃ unug{ki}ga gu mušen-na-gin₇ edin-na he₂-ni-la₂-la₂
i-da-al-la-ba ki-ŋal₂-la-ba hi-li-ŋu₁₀ ba-til
ab₂-šilam amar-bi la₂-a-gin₇ erin₂-ŋu₁₀ mu-da-la₂
dumu ama-ni-ir hul gig-ga iri-ta e₃-a-gin₇
nin₉ e₅-ŋu₁₀ kug {d}inana-ke₄
šeg₁₂ kul-aba₄{ki}še₃ šu ma-ra-an-dag
ud-da iri-ni ki ha-ba-an-aŋ₂ ŋa₂-a-ra hul ha-ba-an-gig
iri ŋa₂-da a-na-aš am₃-da-la₂-e
ud-da iri-ni hul ha-ba-an-gig ŋa₂-a-ra ki ha-ba-an-aŋ₂
ŋe₂₆-e iri-da a-na-aš am₃-da-la₂-e-en
nu-gig-ge anzud{mušen} amar-ra-gin₇
ni₂-te-a-ni sag₂ um-ma-an-di
bar kug-ga-ni-a um-ma-an-šub-be₂-en
šeg₁₂ kul-aba₄{ki}še₃ he₂-em-ma-ni-in-kur₉-re-en
ŋiš-gid₂-da-ŋu₁₀ ud ne ba-an-de₆
{kuš}gur₂₁{ur₃}ŋu₁₀ ud ne e-ne ba-an-zur-zur-re
nin₉ e₅-ŋu₁₀ kug {d}inana-ra ur₅-gin₇ dug₄-mu-na-ab
kug lugal-ban₃-da e₂-gal-ta im-ma-da-ra-ta-e₃
šeš-a-ne-ne gu₅-li-ne-ne
ur gir₅ ur-ra kur₉-ra-gin₇ hu-un-ha mu-un-ši-ib-za-na-aš
dur₃ gir₅ dur₃-a kur₉-ra-gin₇ galam mu-un-na-ta-e₃
en-ra unug{ki}še₃ gi₄-mu-un-ši-ib
en-me-er-kar₂ dumu {d}utu-ra
kul-aba₄{ki}še₃ dili-ŋu₁₀-ne ga-ŋen lu₂ nam-mu-da-du a-gin₇ mu-un-ne-dug₄
me-na-am₃ dili-zu-ne kaskal-e saŋ ba-ra-mu-ri-ib-us₂
{d}udug sag₉-ga-me nam-ba-e-de₃-gub-ba
{d}lamma sag₉-ga-me nam-ba-e-de₃-ŋen-na
ki gub-ba-me-a nam-ba-e-de₃-gub-bu-nam
ki tuš-a-me-a nam-ba-e-de₃-tuš-u₃-nam
sahar ŋiri₃-me-a ŋiri₃ nam-ba-e-de₃-us₂-e
hur-saŋ gal lu₂ dili nu-du-u₃-dam
lu₂-bi lu₂-ra nu-gi₄-gi₄-da ba-ra-gi₄-gi₄-nam
ud zal-le in-zu-ta ki gal-la ba-ra-da-ni-in-sug₂-ge-en-za-na
lugal-ban₃-da šag₄ gu₃ di šeš-a-ne-ne-ta
šag₄ sag₃ gu₅-li-ne-ne-ta
ninda kaskal-la-ka-ni nu-um-ga₁₄-aš
{ŋiš}tukul-a-ni 1(diš)-bi 1(diš)-bi šu im-ma-an-ti
kur-ur₂-ra kur-bad₃-da ma-du-um-e
zag an-ša₄-na-ta saŋ an-ša₄-an{ki}na-še₃
hur-saŋ 5(diš) hur-saŋ 6(diš) hur-saŋ 7(diš) im-me-re-bal-bal
ŋi₆ <unk> a {ŋiš}banšur kug {d}inana-ke₄ nu-um-ma-te-a-aš
šeg₁₂ kul-aba₄{ki}še₃ ŋiri₃ hul₂-la mi-ni-in-gub
nin-a-ni kug {d}inana-ke₄
šag₄-da-ga-na mu-na-an-tuš
i₃-gam ki-a mu-na-ab-za
su₈-ba {d}ama-ušumgal-an-na mu-na-ši-bar-gin₇
kug lugal-ban₃-da igi mu-na-ši-bar-re
dumu-na en {d}šara₂ mu-na-de₂-a-gin₇
kug lugal-ban₃-da gu₃ mu-un-na-da-de₂-e
igi šag₄ hul₂-la {d}inana-ke₄
su₈-ba ama-ušumgal-an-na-ra mu-un-ši-bar-ra-gin₇
kug {d}lugal-ban₃-da mu-un-ši-bar
gu₃ šag₄...{d}inana-ke₄
dumu-ni...mu-un-na-de₂-a-gin₇
...mu-un-na-da-de₂-a
ŋa₂-nu lugal-ban₃-da-ŋu₁₀
iri-ta a₂ aŋ₂-ŋa₂ a-na-aš mu-e-de₆
aratta{ki} dili-zu-ne a-gin₇ im-da-ŋen-ne-en
kug lugal-ban₃-da mu-na-ni-ib-gi₄-gi₄
šeš-zu a-na bi₂-in-dug₄ a-na bi₂-in-tah
en-me-er-kar₂ dumu {d}utu-ke₄ a-na bi₂-in-dug₄ a-na bi₂-in-tah
ki ud-ba nin₉ e₅-ŋu₁₀ kug {d}inana-ke₄
kur šuba-ta šag₄ kug-ga-ni-a he₂-em-ma-ni-pad₃-de₃
šeg₁₂ kul-aba₄{ki}še₃ he₂-em-ma-ni-in-kur₉-re-en
unug{ki}e sug he₂-me-am₃ a he₂-em-de₂-a
bar-rim₄ he₂-me-am₃ {ŋiš}asal he₂-mu₂-a
ŋiš-gi he₂-me-am₃ gi sumun gi henbur he₂-mu₂-a
{d}en-ki lugal eridug{ki}ga-ke₄
gi sumun-bi ha-ma-an-ze₂ a-bi ha-ma-an-uš₂
mu 5(u)-uš hu-mu-du₃ mu 5(u)-uš hu-mu-sa₂
ki-en-gi ki-uri niŋin₂-na-a-ba
mar-tu lu₂ še nu-zu hu-mu-zig₃
bad₃ unug{ki}ga gu mušen-na-gin₇ edin-na he₂-ni-la₂-la₂
i-da-la-ba ki-ŋal₂-la-ba hi-li-ŋu₁₀ ba-til
ab₂-šilam amar-bi la₂-a-gin₇ erin₂-ŋu₁₀ mu-da-la₂
dumu...hul gig-ga iri-ta e₃-a-gin₇
nin₉ e₅-ŋu₁₀ kug {d}inana-ke₄
šeg₁₂ kul-aba₄{ki}še₃ šu ma-ra-an-dag
ud-da iri-ni ki ha-ba-an-aŋ₂ ŋa₂-a-ra hul ha-ba-an-gig
iri ŋa₂-da a-na-aš am₃-da-la₂-e
ud-da iri-ni hul ha-ba-an-gig ŋa₂-a-ra ki ha-ba-an-aŋ₂
ŋa₂-a iri-da a-na-aš am₃-da-la₂-e-en
nu-gig-ge anzud{mušen} amar-ra-gin₇
ni₂-te-a-ni sag₂ um-ma-an-di
bar kug-ga-ni-a um-ma-an-šub-be₂-en
šeg₁₂ kul-aba₄{ki}še₃ he₂-em-ma-ni-in-kur₉-re-en
ŋiš-gid₂-da-ŋu₁₀ ud ne ba-an-de₆
{kuš}gur₂₁{ur₃}ŋu₁₀ ud ne e-ne ba-an-zur-zur-re
nin₉ e₅-ŋu₁₀ kug {d}inana-ra ur₅-gin₇ dug₄-mu-na-ab
kug {d}inana-ke₄ mu-na-ni-ib-gi₄-gi₄
i₃-ne-eš₂ id₂ šen-na id₂ a šen-na-ka
id₂ {kuš}ummud za-gin₃ {d}inana-ke₄
kun-ba peš₁₀-peš₁₀-ba u₂-sal-u₂-sal-ba
suhur-maš{ku₆}e u₂-lal₃ i₃-gu₇-e
kiŋ₂-tur{ku₆}e {u₂}i-li-a-nu-um kur-ra i₃-gu₇-e
<unk>{ku₆} diŋir suhur-maš₂{ku₆}a-ke₄
šag₄-ba a-ne hul₂-la mu-un-e kun-bi mu-un-sud-e
kun šika ri-ba gi sumun ki kug-ga im-mi-ib₂-us₂-e
{ŋiš}šinig ma-da a-na me-a-bi
ambar-bi-a a ib₂-na₈-na₈
dili-bi i₃-du₃ dili-bi i₃-du₃
{ŋiš}šinig-e bar-ta dili-bi i₃-du₃
en-me-er-kar₂ dumu {d}utu-ke₄
{ŋiš}šinig-bi un-sag₃ {ŋiš}buniŋ-še₃ un-dim₂
gi sumun ki kug-ga ur₂-ba mi-ni-bur₁₂ šu im-ma-an-ti
<unk>{ku₆} diŋir suhur-maš₂{ku₆}a-ke₄ šag₄-ba u₃-ba-ra-e₃-a
ku₆-bi un-dab₅ un-šeŋ₆ un-sud
a₂-an-kar₂ a₂ me₃ {d}inana-ka u₃-bi₂-in-gu₇
erin₂-na-ni šu-bi he₂-en-di-ni-ib-sud-sud
zi aratta-ka engur-ra he₂-ni-in-til
iri kug dim₂-bi kug-dim₂ u₃-bi₂-in-dab₅
za dim₂-ma-bi za-dim₂ u₃-bi₂-in-dab₅
iri-da u₃-gibil-la₂ um-ma-an-di-ni-ib-ŋar-ŋar
aratta{ki} agarin₄-agarin₄-ba šu hu-mu-na-niŋin₂-niŋin₂
aratta{ki} zag-e₃-bi {na₄}za-gin₃ dur₅-ru-am₃
bad₃-bi šeg₁₂ saŋ zig₃-bi huš-am₃
im-bi im an-na
kur ha-šu-ur₂-ra-ta im-kid₂-a
kug lugal-ban₃-da za₃-mi₂

Cuneiform:
<SURFACE>
𒈗𒌉𒁕𒆳𒆠𒋤𒁺𒂷𒆷𒁀𒉌𒅔𒁖
𒅖𒍝𒁍𒆠𒀀𒉪𒁀𒉌𒅔𒅅
𒂼𒉡𒈬𒌧𒁕𒀭𒋾𒈾𒉡𒈬𒌧𒊑𒊑
𒀀𒀀𒉡𒈬𒌧𒁕𒀭𒋾𒅗𒉡𒈬𒌧𒁲𒉌𒅁𒁉
𒍪𒀀𒆗𒆷𒉌𒉡𒈬𒌧𒁕𒀭𒋾
𒇽𒅗𒊮𒂵𒈾𒆤𒅗𒉡𒌝𒈪𒌈𒋧𒋧𒄀
𒊮𒉎𒋼𒈾𒅗𒅗𒀀𒀭𒈪𒌈𒋧𒄀
𒄷𒉆𒈨𒋼𒀀𒁀𒉌𒅔𒀝
𒀭𒅎𒂂𒄷𒉆𒈨𒋼𒀀𒁀𒉌𒅔𒀝
𒁮𒀀𒉌𒁕𒄘𒁕𒁀𒉌𒅔𒇲
𒁮𒀭𒅎𒂂𒄷𒉈𒌉𒀭𒅎𒂂𒄷𒉈
𒆠𒁉𒃻𒈾𒌝𒈠𒉌𒅔𒂉𒊒𒌧
𒀭𒉌𒎏𒄘𒂗𒈾𒅗
𒄯𒊕𒂷𒉌𒋫𒌝𒈠𒁕𒀭𒊑
𒊩𒌇𒌇𒂼𒊏𒈨𒋼𒅅
𒀭𒎏𒅗𒋛𒌇𒌇𒂼𒊏𒈨𒋼𒅅
𒎎𒌋𒁵𒀀𒉌𒎎𒍝𒆳𒀀𒊒
𒄀𒇴𒁲𒀀𒉌𒆬𒈨𒆬𒄀
𒁉𒀀𒁺𒁀𒀀𒉌𒃻𒅗𒉌
𒁉𒋫𒆪𒀀𒉌𒋆𒈨𒃻𒊏
𒋡𒋗𒃮𒀀𒁉𒁲𒁲𒁕𒉌<unk>𒉡𒊨𒅇
𒀭𒎏𒅗𒋛𒄑𒆹𒍠𒂵𒋫𒌈𒁀𒋫
𒃾𒉈𒊕𒂷𒈬𒈨𒋼𒀀𒀸𒃶𒅎𒈪𒅁𒅅
𒄷𒁉𒅘𒂷𒌌𒋾𒀀
𒀭𒅎𒂂𒄷𒁉𒅘𒂷𒌌𒋾𒀀
𒆠𒀕𒆠𒁀𒁺𒈾𒄩𒈠𒀭𒅆𒊒𒉈
𒀭𒅎𒂂𒄷𒉈𒄯𒊏𒀭𒋀𒈬𒉈𒅗𒃶𒅎𒈪𒅁𒋧𒋧𒄀
𒌓𒁀𒅗𒉌𒄑𒄷𒌷𒅔𒀭𒂗𒆠𒆤
𒄯𒊕𒎎𒍝𒄢𒅆𒁯𒀭𒈹𒅗
𒌋𒅗𒁀𒍇𒊒𒁶𒆠𒃶𒍑𒊓𒁀
𒀀𒊒𒁶𒋠𒇲𒇲𒀀𒁀
𒆳𒊏𒄑𒈪𒁉𒆠𒈤𒁀
𒌆𒁶𒄿𒅎𒌋𒌆𒃰𒁶𒄿𒅎𒁔
𒄑𒄿𒈕𒈾𒁉𒈲𒊕𒆗𒁶
𒀀𒇉𒅗𒐌𒀭𒌓𒅗𒊮𒁀𒈬𒌧𒄷𒈿𒄷𒈿
𒁕𒁕𒁀𒄩𒋗𒌫𒉡𒍪𒆳𒊏𒅗
𒈲𒉡𒌧𒂄𒂄𒄈𒉡𒊓𒊓
𒊮𒁀𒉅𒊍𒄷𒂊
𒌑𒆠𒋧𒂵𒅎𒈠𒉌𒅁𒍑𒉭𒁉𒁀𒀊𒃻
𒁕𒁕𒁀𒄷𒀭𒅎𒂂𒄷𒉈
𒌑𒆠𒋧𒂵𒅎𒈠𒉌𒅁𒃻𒀫𒁉𒁀𒂊𒄷𒈿
𒄑𒁉𒄑𒇷𒄑𒄑𒌆𒈾𒄰
𒄷𒂊𒉺𒀯𒀯𒆷𒁉𒀭𒊨𒂠𒁀𒀊𒀝
𒄷𒂊𒀉𒌓𒉌𒇷𒁕𒅗𒉎𒌧𒁍
𒀭𒅎𒂂𒄷𒉈𒀭𒌓𒌓𒁺𒀀𒊏𒅝𒌧𒄄
𒅝𒄄𒁉𒂠𒆳𒊏𒈜𒈜𒁉𒀀𒆠𒈬𒌧𒊏𒊏𒊏
𒌢𒆵𒄩𒂊𒄷𒌷𒅔𒄷𒈾𒄰
𒉎𒁉𒋫𒄠𒂊𒆳𒌫𒂠𒉎𒁉𒅎𒊬𒊑
𒁰𒂊𒆳𒁉𒂠𒍣𒁉𒅎𒊬𒊑
𒈗𒌉𒁕𒃲𒅔𒍪𒃲𒅔𒂵𒀭𒁺𒈬
𒃻𒈬𒌓𒄀𒀭𒊑𒂊𒉈𒆤
𒊕𒋧𒂵𒁀𒊕𒋧𒁀𒀭𒈭
𒃻𒄀𒍣𒌍𒋫𒁀𒋭𒁀𒀭𒂃𒂃𒋭𒁀𒀭𒈭𒈭
𒀫𒌑𒆠𒋧𒂵𒀫𒀭𒅎𒂂𒄷𒁕𒅗𒅆𒁉𒂠𒈬𒌧𒃻
𒀫𒂊𒍜𒉌𒉈𒅔𒅥𒍜𒉌𒇻𒉈𒅔𒆒
𒃻𒉌𒌤𒀀𒅗𒁉𒂠𒁲𒉈𒅔𒅗
𒀫𒀭𒅎𒂂𒄷𒁕𒅗𒌑𒆠𒋧𒂵𒁀𒈪𒉌𒄷𒈿
𒅆𒁉𒋆𒁉𒍣𒁕𒈪𒉌𒁯
𒊕𒁀𒄑𒂞𒌓𒌓𒉈𒅔𒆕𒆕
𒈬𒁺𒇷𒀀𒋗𒄥𒄥𒊏𒁉𒊕𒁉𒂠𒈬𒌧𒃻
𒌑𒆠𒋧𒂵𒀭𒅎𒂂𒄷𒁕𒅗𒁀𒊏𒍣
𒄩𒋗𒌫𒊏𒉡𒍪𒆳𒊏𒅗𒆠𒁺𒈬𒌧𒈾𒀝𒂗
𒌓𒁀𒄷𒂊𒄠𒆳𒊏𒅗𒄘𒈪𒉌𒅁𒄥𒄥
𒀭𒅎𒂂𒄷𒉈𒄠𒆳𒊏𒅗𒄘𒈪𒉌𒅁𒄥𒄥
𒄠𒋾𒆷𒋗𒁉𒂠𒄿𒅎𒇲
𒄠𒂦𒂵𒄘𒁀𒄿𒅎𒇲
𒀀𒌋𒄥𒀀𒀭𒍢𒁉𒈬𒌧𒌤
𒄷𒍠𒁹𒀀𒀭𒈠𒁕𒇻𒂵
𒀭𒅎𒂂𒄷𒍠𒁹𒀀𒀭𒈠𒁕𒇻𒂵
𒄷𒂊𒌑𒆠𒋧𒂵𒁉𒂠𒅝𒌧𒄄
𒀫𒁉𒌑𒆠𒋧𒂵𒁉𒋫𒅗𒉡𒌝𒈠𒉌𒅁𒄄
𒈫𒄰𒈠𒂠𒄷𒂊𒌑𒆠𒋧𒂵𒁉𒂠𒅝𒌧𒄄
𒀫𒁉𒌑𒆠𒋧𒂵𒁉𒋫𒅗𒉡𒌝𒈠𒉌𒅁𒄄
𒌓𒈾𒀭𒂵𒈠𒄷𒂊𒌑𒆠𒋧𒂵𒁉𒂠𒅝𒌧𒄄
𒀫𒁉𒌑𒆠𒋧𒂵𒁉𒋫𒅗𒁀𒉌𒅁𒄄𒄄
𒉌𒉈𒂠𒄷𒂊𒌑𒆠𒋧𒂵𒁉𒂠𒅝𒌧𒄄
𒀫𒁉𒌑𒆠𒋧𒂵𒁉𒋫𒅗𒉡𒌝𒈠𒉌𒅁𒄄
𒄷𒂊𒀀𒉪𒄿𒅎𒃻𒀭𒂊𒁀𒋼
𒁮𒁉𒇇𒉈𒅔𒅗𒇉𒊏𒁀𒋼
𒄷𒂊𒇇𒅗𒂵𒁉𒂠
𒁮𒁉𒀀𒉪𒃻𒊏𒁉𒂠
𒀭𒀀𒉣𒈾𒀭𒄯𒊕𒂷
𒁞𒁶𒆠𒅔𒁯𒊏𒁀𒀭𒁲𒉌𒅁𒆭𒊑𒌍𒀀𒀭
𒄷𒂊𒁮𒁉𒅕𒅗𒀀𒀭𒈠𒌤𒂊
𒀭𒅎𒂂𒄷𒉈𒁮𒁉𒅕𒅗𒀀𒀭𒈠𒌤𒂊
𒌑𒆠𒋧𒂵𒈬𒋫𒉣𒇬𒃲𒀭𒋀𒆠𒁶𒉎𒍽𒃶𒅎𒁕𒊑
𒊊𒆳𒊏𒌨𒁉𒌌𒌌𒁶𒋢𒍣𒃶𒅎𒂃𒂃
𒀫𒈬𒌑𒆠𒋧𒂵𒁀𒀀𒁀𒀀𒁀𒊏𒀊𒉐
𒀭𒅎𒂂𒄷𒌑𒆠𒋧𒂵𒁀𒀀𒁀𒀀𒁀𒊏𒀊𒉐
𒄷𒂊𒌑𒆠𒋧𒂵𒁉𒂠𒃶𒅎𒈠𒋼𒂷𒁕𒅗
𒀭𒅎𒂂𒄷𒉈𒌑𒆠𒋧𒂵𒁉𒂠𒃶𒅎𒈠𒋼𒂷𒁕𒅗
𒆠𒀭𒋾𒆷𒁶𒅎𒀝𒅗𒉌𒅎𒂃𒂃
𒀫𒁉𒌑𒆠𒋧𒂵𒁉𒀀𒄿𒅎𒄷𒈿
𒅆𒁉𒋆𒍣𒁕𒈬𒌧𒁯
𒊕𒁀𒄑𒂞𒌓𒌓𒈬𒌧𒆕𒆕
𒈬𒁺𒇷𒀀𒋗𒄥𒄥𒊏𒁉𒊕𒁉𒂠𒈬𒌧𒃻
𒄷𒂊𒉎𒁉𒁲𒂊𒂠𒌷𒅔𒂵𒀀𒀭𒈨
𒀭𒅎𒂂𒄷𒉈𒉎𒁉𒁲𒂊𒂠𒌷𒅔𒂵𒀀𒀭𒈨
𒀀𒇉𒄬𒄬𒆷𒉣𒉆𒋻𒊑𒁉𒈨𒂗
𒍣𒁺𒊮𒊨𒅇𒀭𒂗𒆤𒇲𒅗𒄑𒅆𒋰𒁉𒈨𒂗
𒀀𒀀𒈬𒀭𒂗𒆤𒇷𒈬𒌧𒁺𒂗
𒆳𒊏𒄑𒅅𒃲𒁶𒅆𒁀𒉈𒅔𒋰𒂗
𒉆𒅇𒈬𒋻𒀀𒁀𒀀𒋗𒈪𒉌𒅁𒁄𒂊
𒅗𒅇𒉈𒅗𒀀𒁀𒀀𒌈𒋫𒁄𒂊
𒇽𒌑𒆠𒋧𒂵𒂷𒉈𒂗𒁀𒂊𒀀𒀝𒀀
𒀭𒃶𒈨𒂗𒅗𒂵𒈬𒊏𒀊𒅗
𒆪𒇷𒂷𒉆𒁀𒂊𒉌𒆭𒊑𒂗
𒇽𒍇𒃶𒈨𒂗𒉆𒂵𒈬𒊑𒅁𒋻
𒆳𒊑𒃮𒋗𒃻𒉆𒈬𒊑𒅔𒌇𒌧
𒈩𒀭𒅎𒂂𒄷𒉈𒀉𒋧𒈠𒃶𒈨𒂗
𒈗𒌉𒁕𒉎𒁹𒋫𒄾𒆷𒁹𒋫
𒉎𒁹𒊮𒄾𒆷𒁹𒋫
𒄷𒂊𒊩𒌷𒅎𒈨
𒀭𒅎𒂂𒄷𒉈𒊩𒌷𒅎𒈨
𒄷𒋗𒌫𒅊𒇳𒆸𒀀𒌅𒁕
𒀭𒅎𒂂𒄷𒋗𒌫𒅊𒇳𒆸𒀀𒌅𒁕
𒆹𒀀𒀀𒋗𒉀𒋗𒉀𒍪𒀀𒀀𒉈𒅗𒅗
𒉺𒉋𒂵𒍪𒉣𒄬𒄬𒆷𒆤
𒀭𒋗𒍪𒂠𒈬𒌧𒃻𒆠𒄊𒍪𒂠𒈬𒌧𒃻
𒉺𒍪𒀭𒈾𒊓𒀀𒀭𒅆𒅎𒇲𒇲𒂗...
𒆠𒂠𒌢𒍪𒄠𒆳𒊏𒉦𒆳𒊏𒄑𒌍𒀜𒀀𒀭𒁀𒈿
𒋞𒍪𒁾𒊬𒊬𒊑𒈨𒂗
𒋾𒋾𒍪𒀭𒈲𒁯𒀀𒈨𒂗
𒊮𒋤𒍪𒊬𒅊𒂵𒅆𒂍𒂊𒁺𒁀𒈨𒂗
𒊭𒅗𒂵𒋫𒍣𒈬𒈬𒊑𒁺𒍠𒈬𒈬𒊑𒍑
𒁮𒍪𒂼𒈬𒃶𒀀𒀭𒉈𒅔𒅗
𒍝𒂊𒀜𒁕𒈬𒃶𒈨𒂗𒉈𒅔𒅗
𒌉𒌉𒇲𒍪𒉈𒋀𒈬𒉈𒅗𒉆𒁀𒂊𒉌𒅔𒆭𒆭
𒊭𒅗𒂵𒋫𒄩𒋗𒌫𒊏𒉡𒍪𒆳𒊏𒅗𒆠𒁺𒈬𒊏𒀝𒂊
𒁮𒍪𒁲𒂷𒃶𒈬𒂊𒁕𒁺
𒁲𒈬𒂵𒈬𒊏𒅗𒉆𒋻𒊏𒈬...
𒄷𒂊𒉎𒁉𒈬𒌧𒈾𒊏𒁀𒂊𒌌𒈬𒌧𒅆𒀝𒂊
𒀭𒅎𒂂𒄷𒉈𒉎𒁉𒈬𒌧𒈾𒊏𒁀𒂊𒌌𒈬𒌧𒅆𒀝𒂊
𒀭𒅎𒂂𒄷𒉈𒆬𒈗𒌉𒁕𒅈𒅗𒈬𒈾𒌤𒂊
𒂷𒉡𒈗𒌉𒁕𒈬
𒄑𒈣𒆬𒁶𒄑𒈣𒊺𒁶
𒄑𒈣𒄑𒈢𒁄𒁄𒂊𒁶
𒄑𒈣𒄾𒀀𒀭𒊨𒀝𒀀𒁶
𒄑𒈣𒆠𒂙𒄭𒇷𒂃𒂃𒀀𒁶
𒋞𒆰𒀕𒆠𒂠𒊕𒅍𒆷𒁺𒈾
𒈗𒌉𒁕𒇽𒆰𒂊𒆠𒉘𒀀𒀭𒋗𒉡𒌝𒈠𒁍𒉈
𒀭𒇋𒌉𒆠𒉘𒀭𒈹𒁶
𒋾𒅗𒍪𒀀𒌓𒁶𒌓𒁺𒉌
<unk>𒀝𒌓𒀭𒋀𒆠𒁶𒌓𒁺𒉌
𒋾𒅗𒇽𒊏𒊏𒁉𒈲𒊮𒉣𒇬𒃶𒂊
𒄩𒍏𒊿𒊏𒁶𒅲𒋻𒃶𒂊
𒀜𒍏𒊿𒊏𒁶𒃻𒆟𒃶𒀝𒂊
𒈗𒌉𒁕𒇽𒆰𒂊𒆠𒉘𒀀𒀭𒋗𒉡𒌝𒈠𒁍𒉈
𒀭𒎏𒅁𒌉𒀭𒂗𒆤𒇲𒆤
𒌆𒌋𒊕𒊊𒀞𒀀𒌋𒅗𒍝𒃶𒅁𒌋𒌆
<unk><unk><unk>𒆳𒃲𒆷𒃮𒉡𒄄𒃮𒍝𒃶𒅁𒋰
𒆳𒊏𒊓<unk><unk><unk><unk><unk>...
𒌷𒅎𒅆𒁺<unk>𒆠...
𒈗𒌉𒁕𒇽𒆰𒂊𒆠...
𒃶𒅅𒂁𒍀𒆬...
𒉌𒁉𒆠𒊹𒊏𒆤𒊭𒊏...
𒂶𒁉𒆠𒊹𒊏𒆤𒊭𒊏...
𒈗𒌉𒁕𒇽𒆰𒂊𒆠𒉘𒀀𒀭𒋗𒉡𒌝𒈠𒁍𒉈
𒆠𒅁𒄷𒆠𒅁𒄷𒇉𒊏𒆹𒁍𒄿𒁶𒅗𒈠...
𒄷𒂊𒄑𒌆𒉿𒈬𒌧𒅆𒂷𒅈
𒀭𒅎𒂂𒄷𒉈𒆬𒈗𒌉𒁕𒅈𒅗𒈬𒈾𒌤𒂊
𒂷𒉡𒈗𒌉𒁕𒈬
𒅗𒊮𒂵𒋧𒄀𒄯𒁶𒈠𒀀𒀭
𒄞𒉈𒊒𒁺𒍑𒀀𒋧𒆠𒁮
𒀲𒄭𒈝𒍝𒄯𒊏𒀭𒋛𒁲𒆪𒁉𒁮𒅗𒅗𒈠𒁺𒂵𒊑𒁺
𒉆𒋻𒊏𒊮𒄀𒄦𒀀𒍪𒂷𒂊𒂵𒈬𒊑𒅁𒋻
𒆬𒈗𒌉𒁕𒈬𒈾𒉌𒅁𒄄𒄄
𒍠𒊺𒂷𒁽𒃶𒅅𒉆𒁀𒊨𒅇𒉈𒂗
𒀉𒂷𒀀𒋗𒆗𒃶𒅅
𒀉𒈬𒂵𒋤𒋤𒀉𒈬𒈾𒀭𒍼𒄀
𒌓𒁶𒁺𒀭𒈹𒁶
𒌓𒐌𒂊𒌓𒀭𒅎𒊏𒁶
𒉈𒁶𒂵𒅍𒉏𒁶𒂵𒄈
𒅆𒂃𒀀𒁇𒊏𒂷𒂵𒁺
𒅆𒅍𒆷𒂷𒄊𒈬𒂵𒀊𒁺
𒊮𒄀𒄦𒂷𒀭𒋫𒂵𒀊𒄄
𒆠𒊮𒈬𒈾𒀭𒂵𒈠𒀊𒁉𒀀...𒂵𒂃
𒀭𒌓𒌷𒈬𒆰𒀕𒆠𒂠𒀀𒀭𒆭𒆭𒉈𒉈𒀀
𒇽𒀾𒅗𒂵𒈬𒉆𒁀𒂊𒅆𒄾𒂊𒂗
𒇽𒈌𒊬𒀀𒈬𒃶𒁺𒈬𒉆𒈨
𒀩𒍪𒄑𒁶𒁀𒌝𒈪𒁶𒅆𒂍𒂊𒁺𒁀𒈨𒂗
𒈬𒍪𒆠𒂗𒄀𒊏𒉺𒌓𒁺𒄩𒉈𒀝
𒂍𒀭𒃲𒃲𒂊𒉈𒅗𒈨𒋼𒀸...
𒀭𒅎𒂂𒄷𒉈𒆬𒈗𒌉𒁕𒊏𒅗...
𒍠𒊺𒍝𒁽𒃶𒅅...
𒀉𒍪𒀀𒋗𒆗...
𒀉𒍪𒋤𒋤𒀀...
𒌓𒁶𒁺...
𒌓𒐌...
𒉈𒁶𒅍𒆷𒉏𒁶𒄈𒀀
𒅆𒂃𒀀𒁇𒊏𒍝𒁺𒈾
𒅆𒅍𒆷𒍝𒄊𒍪𒁺𒉈𒅁
𒊮𒄀𒄦𒀀𒍪𒀭𒋫𒄄𒉈
𒆠𒊮𒍪𒈾𒀭𒂵𒊏𒀊𒁉𒂊𒀀𒋢𒂊𒁍𒍪𒂃𒀀
𒀭𒌓𒌷𒍪𒆰𒀕𒆠𒂠𒀀𒀭𒆭𒆭𒉈𒂗𒈾𒀀
𒇽𒀾𒅗𒂵𒍪𒉆𒁀𒂊𒅆𒄾𒇷𒂗
𒇽𒈌𒊬𒀀𒍪𒃶𒁺𒍪𒉆𒈨
...𒄑𒁶𒁀𒌝𒈪𒁶𒅆𒂍𒂊𒌝𒈪𒁺
...𒆠𒂗𒄀𒊏𒉺𒌓𒁺𒁀𒉌𒀝
...𒀭𒃲𒃲𒂊𒉈𒅗𒈨𒋼𒀸𒅎𒈪𒅁𒅅
...𒋢𒂊𒁍𒁶𒉎𒁀𒄷𒈬𒊏𒀭𒂀𒂀𒁁𒌍
...𒀀𒇉𒌓𒄒𒉣𒈾𒉽𒂊𒁛𒁶𒄊𒍪𒉽𒉽𒊩𒀀𒀭𒈨
...𒆜𒆷𒅗𒉌𒉡𒌝𒅗𒀸
𒄑𒆪𒀀𒉌𒁹𒁉𒋗𒅎𒈠𒀭𒋾
𒀭𒅎𒂂𒄷𒀭𒋫𒉌𒁺
𒈗𒌉𒁕𒆠𒋫𒉌𒁺
...𒅆𒈪𒉌𒅔𒅍𒂟𒂊𒅆𒉈𒅔𒂃𒊒
...𒆠𒋫𒅆𒈪𒉌𒅔𒅍𒅖𒂟𒂊𒂃𒀀𒅆𒉈𒅔𒂃𒊒
𒄷𒂊𒆬𒈗𒌉𒁕𒅈𒅗𒈬𒈾𒌤𒂊
𒂷𒉡𒈗𒌉𒁕𒈬
𒈾𒂵𒂊𒊑𒈾𒊑𒈬𒃶𒂊𒆪
𒅗𒂵𒊏𒀊𒅗𒄑𒌆𒉿𒎓𒋡𒃶𒅎𒅆𒀝
𒅗𒄿𒊑𒌤𒀀𒉆𒄿𒊑𒋻𒊏
𒆪𒇷𒍪𒉈𒅕𒉆𒈬𒉌𒅁𒁉𒂗
𒋀𒍪𒉈𒅕𒉺𒉆𒉈𒅁𒌓𒁺𒂗
𒊷𒂵𒅆𒌨𒊮𒂵𒅅𒆷𒄯𒃶𒈾𒉆𒈠
𒂷𒂊𒌑𒆠𒋧𒂵𒈬𒂠𒃶𒈨𒂗𒍝𒂊𒂟𒍪𒃶𒈨𒂗
𒄷𒂊𒌑𒆠𒋧𒂵𒁉𒂠𒋗𒀀𒀭𒈠𒆸𒆸
𒈗𒌉𒁕𒆠𒋀𒀀𒉈𒉈𒂠𒄊𒅎𒈠𒁺𒁉
<unk>𒄷𒄑𒄀𒆬𒋫𒌓𒁺𒀀𒁶
𒆷𒄩𒈠𒍪𒀊𒋫𒁻𒂊𒁶
𒇽𒀭𒋫𒆠𒀀𒁺𒁀𒁶
𒈗𒌉𒁕𒅗𒆟𒃻𒊏𒋀𒀀𒉈𒉈𒅗<unk>𒁀𒁀𒀭𒁺
𒋀𒀀𒉈𒉈𒅗𒁀𒀊𒊏𒊏𒊏𒀸...𒂟𒂊𒅗𒀊𒊏𒊏𒀸
𒋀𒀀𒉈𒉈𒆪𒇷𒉈𒉈
𒇷𒋻𒊑𒅎𒈪𒅔𒊨𒅇𒉈
𒂷𒉡𒈗𒌉𒁕𒈬𒍝𒂊𒅅𒆷𒍪𒉈
𒇽𒀞𒀀𒄑𒊏𒁶𒂟𒂊𒃶𒂗𒋺𒉆
𒉌𒄭𒀀𒉣𒇬𒊏𒁀𒊏𒈬𒌧𒅥
𒂵𒈛𒄩𒁦𒀀𒁀𒊏𒈬𒌧𒅥
𒄯𒊕𒃲𒇽𒀸𒉡𒁺𒅇𒁕
𒇽𒁉𒇽𒊏𒉡𒄄𒄄𒁕𒀀𒁶𒅎𒁕𒁺𒉈𒂗
𒈫𒄰𒈠𒂠𒋀𒀀𒉈𒉈𒆪𒇷𒉈𒉈
𒇷𒋻𒊑𒅎𒈪𒅔𒊨𒅇𒉈
𒀀𒇉𒆳𒊏𒂼𒃶𒉣𒈾𒊏
𒆠𒀀𒆠𒀀𒁉𒆠𒀀𒋫𒋩𒊏𒀀𒀭
𒀀𒁉𒀀𒁶𒈬𒂊𒅘𒀀𒁶𒈬𒂊𒁄𒂊
𒆬𒈗𒌉𒁕𒈬𒌧𒈾𒉌𒅁𒄄𒄄
𒀀𒇉𒆳𒊏𒂼𒃶𒉣𒈾𒊏
𒆠𒀀𒆠𒀀𒁉𒆠𒀀𒋫𒋩𒊏𒀀𒀭
𒍠𒊺𒂷𒆠𒌝𒈠𒉌𒍑𒀀𒋢𒀀𒂔𒇲𒁶𒅇𒈬𒅘
𒌨𒁇𒊏𒁶𒈝𒂵𒀀𒀭𒈪𒉌𒍝𒌑𒊩𒉌𒅥𒂗
𒌅𒆸𒄷𒁶𒆠𒅎𒊑𒊑𒄀𒂗𒄿𒇷𒀀𒉡𒌝𒆳𒊏...
𒈗𒌉𒁕𒋀𒀀𒉈𒉈𒆪𒇷𒉈𒉈
𒅗𒅔𒉈𒂗𒅗𒂵𒊮𒂵𒉈𒉈𒀀𒁀𒀭𒊒𒁍𒍑
𒄿𒄄𒅔𒍪𒉅𒄷𒂊𒌓𒁍𒁕𒌨𒁉𒆟𒁕𒁶
𒄘𒉌𒄘𒁕𒅎𒁕𒇲𒂊𒉈𒉈𒈬𒌧𒋢𒋢𒌒
𒀫𒆛𒆛𒄷𒌑𒆠𒋧𒂵𒁀𒆪𒀀𒁶
𒈬𒉌𒅁𒅥𒅇𒉈𒈬𒉌𒅁𒅘𒅘𒉈
𒆬𒈗𒌉𒁕𒌅𒊏𒉌𒈬𒌧𒋫𒀊𒇯𒁺𒉈
𒌓𒁀𒀕𒆠𒂵𒇽𒀸𒁶𒂕𒁉𒅕𒉈𒅁𒍑
𒈲𒇡𒊏𒁶𒄯𒊕𒋫𒅎𒈨𒊑𒁄𒁄
𒌷𒆜𒁍𒁹𒀀𒀭𒀀𒀭𒁕𒅅𒆷𒁀
𒁴𒁴𒂊𒇶𒆠𒅗
𒀕𒆠𒆰𒀕𒆠𒁉𒌫𒁀𒀭𒂄𒂄
𒌷𒋫𒄀𒁇𒁇𒊑𒅎𒁶𒅎𒀀𒀭
𒅎𒂁𒄀𒅎𒈬𒀀𒁺𒈾𒁶
𒂦𒇶𒆠𒅗𒅗𒉣𒁉𒅎𒈨
𒌓𒁀𒉌𒉌𒌗𒁀𒋤𒋤𒈬𒂼𒁉𒅕𒁀𒄄
𒂙𒅊𒂵𒀭𒈾𒁀𒂊𒀀𒇯𒁺𒉈
𒀀𒊮𒂵𒅆𒁀𒀊𒅆𒌨𒉎𒋢𒂊𒉈𒅁𒍑
𒅎𒂁𒄀𒅎𒈬𒀀𒁺𒈾𒁶
𒆜𒆷𒆠𒁀𒉌𒌈𒌑𒍑
𒄑𒌑𒄉𒆳𒊏𒆤𒅗𒁀𒉌𒌈𒆟
𒃲𒁔𒌨𒁉𒈬𒌧𒋳𒋳𒄀
𒇽𒌷𒂠𒁺𒅇𒉡𒌝𒍪
𒆰𒀕𒆠𒂠𒁺𒅇𒊕𒉡𒈬𒁕𒀊𒋧𒈬
𒊮𒁀𒂗𒈨𒅕𒃸𒌉𒀭𒌓𒆤
𒉎𒁀𒉌𒅔𒋼𒍣𒁀𒉌𒅔𒅕𒍝𒉺𒉘𒁉𒁀𒉌𒅔<unk>
𒇽𒌷𒂠𒈬𒌧𒄄𒄄𒀀𒆠𒈬𒅆𒆥𒆥
𒆰𒀕𒆠𒂠𒈬𒌧𒄄𒄄𒀀𒆠𒈬𒅆𒆥𒆥
𒇽𒌷𒂠𒂷𒂊𒂵𒁺𒉡𒈬𒌧𒈾𒀊𒁉
𒆰𒀕𒆠𒂠𒂷𒂊𒂵𒁺...
𒆠𒋢𒇻𒂠𒃻𒆳𒆳𒊏𒅗...
𒇽𒌷𒂠𒂷𒂊𒂵𒁺...
𒆰𒀕𒆠𒂠𒂷𒂊𒂵𒁺...
𒅗𒆟𒅆𒁇𒊏𒅗𒈬𒌧𒌓𒁺
𒇽𒌷𒂠𒂷𒂊𒂵𒁺𒉡𒈬𒈾𒀊𒁉
𒆰𒀕𒆠𒂠𒂷𒂊𒂵𒁺...
𒈫𒄰𒈠𒂠𒆠𒋢𒇻𒂠𒃻𒆳𒆳𒊏𒅗𒈬𒌧𒌓𒁺
𒇽𒌷𒂠𒂷𒂊𒂵𒁺𒉡𒈬𒈾𒀊𒁉
𒆰𒀕𒆠𒂠𒂷𒂊𒂵𒁺...
𒅗𒆟𒅆𒁇𒊏𒅗𒈬𒌧𒌓𒁺
𒈗𒌉𒁕𒀸𒉌𒌧𒂷𒈬𒈾𒀭𒍣𒅗𒈬𒈾𒌤𒂊
𒈗𒈬𒂷𒂊𒌷𒂠𒂵𒁺𒇽𒉆𒈬𒁕𒀭𒁺
𒆰𒀕𒆠𒂠𒀸𒈬𒉈𒂵𒁺𒇽𒉆𒈬𒁕𒀭𒁺
𒌓𒁕𒌷𒂠𒉌𒁺𒌧𒇽𒉡𒈬𒂊𒁕𒁺𒅇
𒍣𒀭𒈾𒍣𒆠𒀀𒉌𒅆𒊒𒈨𒃲𒃲𒆰𒀕𒆠𒀀𒋗𒍪𒁀𒊏𒁀𒊏𒌓𒁺
𒌺𒃻𒊏𒋛𒁲𒀀𒈾
𒊮𒂍𒃲𒆷𒆳𒃲𒁶𒆠𒃶𒍑𒀀𒁀
𒂗𒈨𒅕𒃸𒌉𒀭𒌓𒆤
𒅴𒋝𒀭𒈹𒁀𒉌𒅔𒅥
𒆠𒌓𒁀𒎐𒎏𒈬𒆬𒀭𒈹𒆤
𒆳𒍝𒈽𒋫𒊮𒆬𒂵𒉌𒀀𒃶𒅎𒈠𒉌𒅆𒊒𒉈𒂗
𒋞𒆰𒀕𒆠𒂠...
𒀕𒆠𒂊𒆹𒃶𒈨𒀀𒀭𒀀𒃶𒅎𒌤𒀀
𒁇𒁽𒃶𒈨𒀀𒀭𒄑𒍂𒃶𒊬𒀀
𒄑𒄀𒃶𒈨𒀀𒀭𒄀𒌀𒄀𒆕𒃶𒊬𒀀
𒀭𒂗𒆠𒈗𒉣𒆠𒂵𒆤
𒄀𒌀𒁉𒄩𒈠𒀭𒍢𒀀𒁉𒄩𒈠𒀭𒌀
𒈬𒐐𒍑𒄷𒈬𒆕𒈬𒐐𒍑𒄷𒈬𒁲
𒆠𒂗𒄀𒆠𒌵𒆸𒈾𒀀𒁀
𒈥𒌅𒇽𒊺𒉡𒍪𒄷𒈬𒍣
𒂦𒀕𒆠𒂵𒄖𒄷𒈾𒁶𒂔𒈾𒃶𒉌𒇲𒇲
𒄿𒁕𒀠𒆷𒁀𒆠𒅅𒆷𒁀𒄭𒇷𒈬𒁀𒌀
𒀖𒉦𒀫𒁉𒇲𒀀𒁶𒂟𒈬𒈬𒁕𒇲
𒌉𒂼𒉌𒅕𒅆𒌨𒍼𒂵𒌷𒋫𒌓𒁺𒀀𒁶
𒎐𒎏𒈬𒆬𒀭𒈹𒆤
𒋞𒆰𒀕𒆠𒂠𒋗𒈠𒊏𒀭𒁖
𒌓𒁕𒌷𒉌𒆠𒄩𒁀𒀭𒉘𒂷𒀀𒊏𒅆𒌨𒄩𒁀𒀭𒍼
𒌷𒂷𒁕𒀀𒈾𒀸𒀀𒀭𒁕𒇲𒂊
𒌓𒁕𒌷𒉌𒅆𒌨𒄩𒁀𒀭𒍼𒂷𒀀𒊏𒆠𒄩𒁀𒀭𒉘
𒂷𒂊𒌷𒁕𒀀𒈾𒀸𒀀𒀭𒁕𒇲𒂊𒂗
𒉡𒍼𒄀𒀭𒅎𒂂𒄷𒀫𒊏𒁶
𒉎𒋼𒀀𒉌𒉺𒃶𒌝𒈠𒀭𒁲
𒁇𒆬𒂵𒉌𒀀𒌝𒈠𒀭𒊒𒁉𒂗
𒋞𒆰𒀕𒆠𒂠𒃶𒅎𒈠𒉌𒅔𒆭𒊑𒂗
𒄑𒁍𒁕𒈬𒌓𒉈𒁀𒀭𒁺
𒋢𒂊𒌈𒃡𒈬𒌓𒉈𒂊𒉈𒁀𒀭𒀫𒀫𒊑
𒎐𒎏𒈬𒆬𒀭𒈹𒊏𒄯𒁶𒅗𒈬𒈾𒀊
𒆬𒈗𒌉𒁕𒂍𒃲𒋫𒅎𒈠𒁕𒊏𒋫𒌓𒁺
𒋀𒀀𒉈𒉈𒆪𒇷𒉈𒉈
𒌨𒁽𒌨𒊏𒆭𒊏𒁶𒄷𒌧𒄩𒈬𒌧𒅆𒅁𒍝𒈾𒀸
𒀲𒀴𒁽𒀲𒀴𒀀𒆭𒊏𒁶𒃴𒈬𒌧𒈾𒋫𒌓𒁺
𒂗𒊏𒀕𒆠𒂠𒄄𒈬𒌧𒅆𒅁
𒂗𒈨𒅕𒃸𒌉𒀭𒌓𒊏
𒆰𒀕𒆠𒂠𒀸𒈬𒉈𒂵𒁺𒇽𒉆𒈬𒁕𒁺𒀀𒁶𒈬𒌧𒉈𒅗
𒈨𒈾𒀀𒀭𒀸𒍪𒉈𒆜𒂊𒊕𒁀𒊏𒈬𒊑𒅁𒍑
𒀭𒌜𒊷𒂵𒈨𒉆𒁀𒂊𒉈𒁺𒁀
𒀭𒆗𒊷𒂵𒈨𒉆𒁀𒂊𒉈𒁺𒈾
𒆠𒁺𒁀𒈨𒀀𒉆𒁀𒂊𒉈𒁺𒁍𒉆
𒆠𒆪𒀀𒈨𒀀𒉆𒁀𒂊𒉈𒆪𒅇𒉆
𒅖𒄊𒈨𒀀𒄊𒉆𒁀𒂊𒉈𒍑𒂊
𒄯𒊕𒃲𒇽𒀸𒉡𒁺𒅇𒁮
𒇽𒁉𒇽𒊏𒉡𒄄𒄄𒁕𒁀𒊏𒄄𒄄𒉆
𒌓𒉌𒇷𒅔𒍪𒋫𒆠𒃲𒆷𒁀𒊏𒁕𒉌𒅔𒁻𒄀𒂗𒍝𒈾
𒈗𒌉𒁕𒊮𒅗𒁲𒋀𒀀𒉈𒉈𒋫
𒊮𒉺𒆪𒇷𒉈𒉈𒋫
𒃻𒆜𒆷𒅗𒉌𒉡𒌝𒅗𒀸
𒄑𒆪𒀀𒉌𒁹𒁉𒁹𒁉𒋗𒅎𒈠𒀭𒋾
𒆳𒌫𒊏𒆳𒂦𒁕𒈠𒁺𒌝𒂊
𒍠𒀭𒁺𒈾𒋫𒊕𒀭𒁺𒀭𒆠𒈾𒂠
𒄯𒊕𒐊𒄯𒊕𒐋𒄯𒊕𒐌𒅎𒈨𒊑𒁄𒁄
𒈪<unk>𒀀𒄑𒍎𒆬𒀭𒈹𒆤𒉡𒌝𒈠𒋼𒀀𒀸
𒋞𒆰𒀕𒆠𒂠𒄊𒄾𒆷𒈪𒉌𒅔𒁺
𒎏𒀀𒉌𒆬𒀭𒈹𒆤
𒊮𒁕𒂵𒈾𒈬𒈾𒀭𒆪
𒉌𒃵𒆠𒀀𒈬𒈾𒀊𒍝
𒁻𒁀𒀭𒂼𒃲𒁔𒀭𒈾𒈬𒈾𒅆𒁇𒁶
𒆬𒈗𒌉𒁕𒅆𒈬𒈾𒅆𒁇𒊑
𒌉𒈾𒂗𒀭𒇋𒈬𒈾𒌤𒀀𒁶
𒆬𒈗𒌉𒁕𒅗𒈬𒌧𒈾𒁕𒌤𒂊
𒅆𒊮𒄾𒆷𒀭𒈹𒆤
𒁻𒁀𒂼𒃲𒁔𒀭𒈾𒊏𒈬𒌧𒅆𒁇𒊏𒁶
𒆬𒀭𒈗𒌉𒁕𒈬𒌧𒅆𒁇
𒅗𒊮...𒀭𒈹𒆤
𒌉𒉌...𒈬𒌧𒈾𒌤𒀀𒁶
...𒈬𒌧𒈾𒁕𒌤𒀀
𒂷𒉡𒈗𒌉𒁕𒈬
𒌷𒋫𒀉𒉘𒂷𒀀𒈾𒀸𒈬𒂊𒁺
𒇶𒆠𒀸𒍪𒉈𒀀𒁶𒅎𒁕𒁺𒉈𒂗
𒆬𒈗𒌉𒁕𒈬𒈾𒉌𒅁𒄄𒄄
𒋀𒍪𒀀𒈾𒉈𒅔𒅗𒀀𒈾𒉈𒅔𒈭
𒂗𒈨𒅕𒃸𒌉𒀭𒌓𒆤𒀀𒈾𒉈𒅔𒅗𒀀𒈾𒉈𒅔𒈭
𒆠𒌓𒁀𒎐𒎏𒈬𒆬𒀭𒈹𒆤
𒆳𒍝𒈽𒋫𒊮𒆬𒂵𒉌𒀀𒃶𒅎𒈠𒉌𒅆𒊒𒉈
𒋞𒆰𒀕𒆠𒂠𒃶𒅎𒈠𒉌𒅔𒆭𒊑𒂗
𒀕𒆠𒂊𒆹𒃶𒈨𒀀𒀭𒀀𒃶𒅎𒌤𒀀
𒁇𒁽𒃶𒈨𒀀𒀭𒄑𒍂𒃶𒊬𒀀
𒄑𒄀𒃶𒈨𒀀𒀭𒄀𒌀𒄀𒆕𒃶𒊬𒀀
𒀭𒂗𒆠𒈗𒉣𒆠𒂵𒆤
𒄀𒌀𒁉𒄩𒈠𒀭𒍢𒀀𒁉𒄩𒈠𒀭𒌀
𒈬𒐐𒍑𒄷𒈬𒆕𒈬𒐐𒍑𒄷𒈬𒁲
𒆠𒂗𒄀𒆠𒌵𒆸𒈾𒀀𒁀
𒈥𒌅𒇽𒊺𒉡𒍪𒄷𒈬𒍣
𒂦𒀕𒆠𒂵𒄖𒄷𒈾𒁶𒂔𒈾𒃶𒉌𒇲𒇲
𒄿𒁕𒆷𒁀𒆠𒅅𒆷𒁀𒄭𒇷𒈬𒁀𒌀
𒀖𒉦𒀫𒁉𒇲𒀀𒁶𒂟𒈬𒈬𒁕𒇲
𒌉...𒅆𒌨𒍼𒂵𒌷𒋫𒌓𒁺𒀀𒁶
𒎐𒎏𒈬𒆬𒀭𒈹𒆤
𒋞𒆰𒀕𒆠𒂠𒋗𒈠𒊏𒀭𒁖
𒌓𒁕𒌷𒉌𒆠𒄩𒁀𒀭𒉘𒂷𒀀𒊏𒅆𒌨𒄩𒁀𒀭𒍼
𒌷𒂷𒁕𒀀𒈾𒀸𒀀𒀭𒁕𒇲𒂊
𒌓𒁕𒌷𒉌𒅆𒌨𒄩𒁀𒀭𒍼𒂷𒀀𒊏𒆠𒄩𒁀𒀭𒉘
𒂷𒀀𒌷𒁕𒀀𒈾𒀸𒀀𒀭𒁕𒇲𒂊𒂗
𒉡𒍼𒄀𒀭𒅎𒂂𒄷𒀫𒊏𒁶
𒉎𒋼𒀀𒉌𒉺𒃶𒌝𒈠𒀭𒁲
𒁇𒆬𒂵𒉌𒀀𒌝𒈠𒀭𒊒𒁉𒂗
𒋞𒆰𒀕𒆠𒂠𒃶𒅎𒈠𒉌𒅔𒆭𒊑𒂗
𒄑𒁍𒁕𒈬𒌓𒉈𒁀𒀭𒁺
𒋢𒂊𒌈𒃡𒈬𒌓𒉈𒂊𒉈𒁀𒀭𒀫𒀫𒊑
𒎐𒎏𒈬𒆬𒀭𒈹𒊏𒄯𒁶𒅗𒈬𒈾𒀊
𒆬𒀭𒈹𒆤𒈬𒈾𒉌𒅁𒄄𒄄
𒉌𒉈𒂠𒀀𒇉𒊿𒈾𒀀𒇉𒀀𒊿𒈾𒅗
𒀀𒇉𒋢𒀀𒂔𒇲𒍝𒆳𒀭𒈹𒆤
𒆲𒁀𒆠𒀀𒆠𒀀𒁀𒌑𒊩𒌑𒊩𒁀
𒋦𒈦𒄩𒂊𒌑𒋭𒉌𒅥𒂊
𒆥𒌉𒄩𒂊𒌑𒄿𒇷𒀀𒉡𒌝𒆳𒊏𒉌𒅥𒂊
<unk>𒄩𒀭𒋦𒈧𒄩𒀀𒆤
𒊮𒁀𒀀𒉈𒄾𒆷𒈬𒌧𒂊𒆲𒁉𒈬𒌧𒋤𒂊
𒆲𒆷𒊑𒁀𒄀𒌀𒆠𒆬𒂵𒅎𒈪𒌈𒍑𒂊
𒄑𒋒𒈠𒁕𒀀𒈾𒈨𒀀𒁉
𒆹𒁉𒀀𒀀𒌈𒅘𒅘
𒀸𒁉𒉌𒆕𒀸𒁉𒉌𒆕
𒄑𒋒𒂊𒁇𒋫𒀸𒁉𒉌𒆕
𒂗𒈨𒅕𒃸𒌉𒀭𒌓𒆤
𒄑𒋒𒁉𒌧𒉺𒄑𒆹𒂠𒌧𒁶
𒄀𒌀𒆠𒆬𒂵𒌫𒁀𒈪𒉌𒁍𒋗𒅎𒈠𒀭𒋾
<unk>𒄩𒀭𒋦𒈧𒄩𒀀𒆤𒊮𒁀𒅇𒁀𒊏𒌓𒁺𒀀
𒄩𒁉𒌧𒆪𒌧𒉈𒌧𒋤
𒀉𒀭𒃸𒀉𒀞𒀭𒈹𒅗𒅇𒉈𒅔𒅥
𒂟𒈾𒉌𒋗𒁉𒃶𒂗𒁲𒉌𒅁𒋤𒋤
𒍣𒇶𒅗𒇉𒊏𒃶𒉌𒅔𒌀
𒌷𒆬𒁶𒁉𒆬𒁶𒅇𒉈𒅔𒆪
𒍝𒁶𒈠𒁉𒍝𒁶𒅇𒉈𒅔𒆪
𒌷𒁕𒅇𒉋𒇲𒌝𒈠𒀭𒁲𒉌𒅁𒃻𒃻
𒇶𒆠𒂼𒋆𒂼𒋆𒁀𒋗𒄷𒈬𒈾𒆸𒆸
𒇶𒆠𒍠𒌓𒁺𒁉𒎎𒍝𒆳𒀀𒊒𒀀𒀭
𒂦𒁉𒋞𒊕𒍣𒁉𒍽𒀀𒀭
𒅎𒁉𒅎𒀭𒈾
𒆳𒄩𒋗𒌫𒊏𒋫𒅎𒋺𒀀
𒆬𒈗𒌉𒁕𒍠𒊩